ΚΑΝΟΝΙΣΜΟΣ (ΕΚ) αριθ. 3063/94 ΤΗΣ ΕΠΙΤΡΟΠΗΣ της 15ης Δεκεμβρίου 1994 για τον καθορισμό των όρων σύμφωνα με τους οποίους θεσπίζεται προσωρινή παρέκκλιση από την εφαρμογή κοινών κανόνων ποιότητας των νωπών οπωροκηπευτικών όσον αφορά τα αυστριακά και φινλανδικά προϊόντα Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την πράξη προσχώρησης της Νορβηγίας, της Αυστρίας, της Φινλανδίας και της Σουηδίας, και ιδίως το άρθρο 150 παράγραφος 3, Εκτιμώντας: ότι ο κανονισμός (ΕΟΚ) αριθ. 1035/72 του Συμβουλίου περί κοινής οργανώσεως της αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΚ) αριθ. 2753/94 της Επιτροπής (2), προβλέπει τον καθορισμό κοινών κανόνων ποιότητας για τα οπωροκηπευτικά που προορίζονται να παραδοθούν ως έχουν στον καταναλωτή- ότι το παράρτημα Ι του εν λόγω κανονισμού καθορίζει τα προϊόντα για τα οποία υπάρχουν κοινοί κανόνες ποιότητας- ότι το παράρτημα XV της πράξης προσχώρησης προβλέπει ότι η εφαρμογή των κοινών κανόνων ποιότητας των εν λόγω προϊόντων γίνεται, κατά τη διάρκεια μεταβατικών περιόδων που θα καθορισθούν, όσον αφορά τα αυστριακά και φινλανδικά προϊόντα, κατά παρέκκλιση από το άρθρο 2 του κανονισμού (ΕΟΚ) αριθ. 1035/72 και σύμφωνα με τους όρους που θα καθορισθούν- ότι πρέπει, συνεπώς, να προσδιοριστούν οι εν λόγω όροι- ότι, δυνάμει του άρθρου 150 της πράξης προσχώρησης, τα μέτρα που προβλέπονται στον παρόντα κανονισμό μπορούν να θεσπισθούν πριν από την προσχώρηση της Αυστρίας και της Φινλανδίας και να αρχίσουν να ισχύουν με επιφύλαξη και από την ημερομηνία ενάρξεως της συνθήκης- ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οπωροκηπευτικών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Κατά παρέκκλιση από τις διατάξεις που έχουν θεσπισθεί δυνάμει του άρθρου 12 παράγραφος 1 δεύτερο εδάφιο του κανονισμού (ΕΟΚ) αριθ. 1035/72, τα νωπά οπωροκηπευτικά που παράγονται στην Αυστρία και τη Φινλανδία απαλάσσονται από την τήρηση των κοινών κανόνων ποιότητας όταν διατίθενται στο εμπόριο στην εσωτερική αγορά καθεμιάς από τις χώρες αυτές. Άρθρο 2 Κατά τη διάρκεια των μεταβατικών περιόδων, οι αρμόδιες αρχές της Αυστρίας και της Φινλανδίας δεσμεύονται να προβούν σε προοδευτική και γενικευμένη εφαρμογή των κοινών κανόνων ποιότητας. Άρθρο 3 Ο παρών κανονισμός αρχίζει να ισχύει από την ημερομηνία ενάρξεως ισχύος της πράξης προσχώρησης. Εφαρμόζεται για περίοδο τριών ετών για την Αυστρία και για περίοδο δύο ετών για τη Φινλανδία από την ημερομηνία ενάρξεως της ισχύος του. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 15 Δεκεμβρίου 1994.

[Source: multi_eurlex | Tokens: 2467]